Els alcaldes de Catarroja, Silla, Massanassa, Benetússer, Alfafar i Sedaví es reuneixen amb la delegada del Govern per a traslladar el seu malestar amb la construcció de pantalles acústiques d'Adif
10 març 2022

Els alcaldes dels municipis de Catarroja, Silla Massanassa, Benetússer, Alfafar i Sedaví s'han reunit aquest matí amb la delegada del Govern, Gloria Isabel Calero, per a exposar la seua preocupació enfront de l'actuació que té prevista realitzar l'Administrador d'Infraestructures Ferroviàries (Adif) en les localitats consistent en la construcció d'unes pantalles antisoroll de formigó, metàl·liques i de metacrilat amb una altura entre 3 a 5 metres.

Els ajuntaments entenen que, sense que estiga assegurada la disminució total del soroll, aquests murs destruiran la imatge de les seues poblacions, perdent qualitat de vida els espais poblacionals. Coincideixen que la solució d'aquests problemes tenen un altre tipus de tractament diferent més sostenible i vinculat amb l'economia de la disminució de la petjada de carboni i la sostenibilitat, com són els elements naturals que en alguns llocs ja es poden apreciar i que amb la intervenció d'Adif es destruirien.

Així mateix, la continuïtat d'aquests murs de formigó, metall i metacrilat, construiran una presa que incrementarà els problemes d'inundació en els municipis, al mateix temps que afectaran el Parc Natural de L’Albufera.

Calero ha mostrat la seua sensibilitat enfront de l'actuació en veure que l'àmplia representació dels municipis rebutgen la incorporació d'aquestes pantalles, entenent la problemàtica i oferint-se a mediar entre les institucions.